કોંગ્રેસી ધારાસભ્યના મળતિયા વકીલ ભરતે મંડળીના હોદ્દેદારો પાસેથી નાણાં ૧૦ લાખ પડાવી લીધા હતા, ૨૫ લાખનો ચેક લીધો હતો નાની સિંચાઈ યોજનાના કૌભાંડમાં ચાર આરોપીની ધરપકડ બાદ પોલીસે તપાસનું નાળચુ ફેરવતા ચકચાર મોરબી જિલ્લાની નાની સિંચાઈ યોજનાના કરોડોના મસમોટા કૌભાંડમાં પોલીસે તત્કાલીન નાયબ કાર્યપાલ ઈજનેર અને તેના મળતિયા કન્સલ્ટિંગ એજન્સીના માલીક સહિત ચાર શખ્સોની ધરપકડ કરી હતી. આ કેસમાં સંડોવાયેલા જિલ્લાના અનેક મંડળીના હોદ્દેદારોએ આગોતરા જામીન મેળવવા દોડધામ શરૂ કરી દીધી છે. આવા સંજોગોમાં પોલીસે નાની સિંચાઈ યોજનાનું કૌભાંડનો પ્રશ્ન વિધાનસભામાં નહીં ઉઠાવવા માટે ધ્રાંગધ્રાના કોંગ્રેસી ધારાસભ્ય પરષોત્તમ સાબરીયાએ 3૫ લાખ રૂપિયા માંગ્યાના કેસમાં રવિવારે મોડી સાંજે કોંગ્રેસી ધારાસભ્ય સાબરીયા અને તેના અંગત એવા વકીલ ભરત ગણેશીયાની મોરબી પોલીસે ધરપકડ કરતા રાજકીય ભૂકંપ સર્જાઈ ગયો છે. આ મુદ્દે મોરબી જિલ્લાના કોંગ્રેસી ધારાસભ્યો કાર્યકરો સાથે મોરબીના એ ડિવિઝન પોલીસ મથકે દોડી જઈ આક્ષેપનો મારો ચલાવતા મામલો ગરમાયો હતો. મોરબી જિલ્લાના મોરબી, વાંકાનેર, હળવદ, ટંકારા અને માળીયા (મિં)માં નાની સિંચાઈ યોજના અંતર્ગત તળાવ, ચેકડેમ ઊંડા ઉતારવા સહિતના 33૪ કામ માટે સરકારે ૨૦.3૧ કરોડનો ખર્ચ મંજૂર કર્યો હતો.